Къэбэрдей-Балъкъэрыр Кавказ Ищхъэрэм и курых щIыналъэщ
Ди республикэм лэжьыгъэ IуэхукIэ къэкIуащ
УФ-м и Президентым и полномочнэ лIыкIуэу
Кавказ Ищхъэрэ федеральнэ округым щыIэ,
Урысейм и ЛIыхъужь Матовников Александр
КъБР-м и Правительствэм и Унэм щекIуэкIа зэIущIэм хэтащ Къэбэрдей-Балъкъэрым и Iэтащхьэ КIуэкIуэ Юрий, КъБР-м и Правительствэм и УнафэщI Мусуков Алий, хабзэхъумэ, шынагъуэншагъэр къызэгъэпэщыным пыщIа IэнатIэхэм, министерствэ зэмылIэужьыгъуэхэм, щIыналъэм щыIэ дин IуэхущIапIэ нэхъыщхьэхэм я унафэщIхэр, нэгъуэщIхэри.
ЗэIущIэр къыщызэIуихым, КIуэкIуэ Юрий къызэхуэсахэм яригъэцIыхуащ Матовников Александр икIи абы ехъуэхъуащ пщэрылъ къыщащIа IэнатIэм ехъулIэныгъэхэр къыщихьыну, Кавказ Ищхъэрэм хыхьэ щIыналъэхэм заужьыным хуэунэтIауи куэд зэрызэфIигъэкIынур и фIэщ зэрыхъури къыхигъэщащ.
— Ди зэхуэдэ къалэнщ дыщыпсэу къэралми, абы и зы Iыхьэу щыт Кавказ Ищхъэрэми, Къэбэрдей-Балъкъэрми социально-экономикэ я лъэныкъуэкIэ я щытыкIэр зыхуэдэм дыкIэлъыплъыныр, ар егъэфIэкIуэным зэпымыууэ яужь диты- ныр, а Iуэхур къыдэхъулIэн папщIи дызыхуэныкъуэхэр, длэжьыпхъэ-хэр зэхэдгъэкIыныр, дубзыхуныр, — къыхигъэщащ Матовников Александр, къызэхуэсахэм защыхуигъа-зэм. — Ди лэжьыгъэм мыхьэнэшхуэ щиIэщ УФ-м и Президентым и накъыгъэ Указхэм, Федеральнэ Зэхуэсым Зэрызыхуигъэзам щыубзыхуахэр гъэзэщIэным.
КъБР-м и премьер-министр Мусуков Алий и къэпсэлъэныгъэм къыщигъэлъэгъуащ мы зэманым ди республикэм и социально-экономикэ щытыкIэр зыхуэдэр, иужьрей лъэхъэнэм лъэпощхьэпо нэхъыщхьэу я лэжьыгъэм зыщрихьэлIахэр, ахэр къызэнэкIын папщIэ зэфIагъэкIахэр, 2017 — 2018 гъэхэм федеральнэ, щIыналъэ бюджетхэм къыхэкIыу къаIэрыхьа ахъшэр зытрагъэкIуэдар, ди щIыналъэм нэхъ зыщиужь унэтIыныгъэхэм туризмэр, мэкъумэш хозяйствэр зэращыщыр, нэгъуэщIхэри.
КIэлъыкIуэу псалъэ иратащ Къэбэрдей-Балъкъэр Республикэм и Правительствэм и УнафэщIым и къуэдзэ — инфраструктурэмрэ цифровой зыужьыныгъэмкIэ и министр Бэлэтокъуэ Владимир. Абы къыхигъэща Iуэхугъуэхэм ящыщщ ди республикэм зыгъэпсэхуакIуэу къакIуэхэм я бжыгъэр нэхъыбэ хъуныр ди гъуэгухэм я фIагъми, дыкъэзыухъуреихь дунейм къыщыхъу къызэрымыкIуэ щытыкIэхэм я Iэужьхэр нэхъ псынщIэу гъэкIуэдыжынми зэрелъытар.
— Къэгъэлъэгъуапхъэщ ятIэпсхэр къыщехынкIэ, псыдзэхэр къыщиункIэ хъуну шынагъуэ здэщыIэ щIыпIэхэу ди къэралым иIэхэм ди республикэри зэращыщыр. Иужь илъэсхэм, псом хуэмыдэжу, щIымахуэм бгыщхьэхэм уэсыр Iуву къыщос. Ар абыхэм щызэтрехьэ, гъэмахуэм щоткIужри, зыдэлъадэ къуэхэм дэмыхуэжу псышхуэ щызэрогъэхъури, зыIууэ нэпкъхэр гуилъэсыкIыу, ятIэпс хъужауэ шынагъуэу къыщызэрохьэх, — жиIащ абы.
Бэлэтокъуэм илъэс ипэкIэ Бахъсэн и псыхъуащхьэхэм къыщыхъуа гузэвэгъуэр щапхъэу къихьри, къызэрымыкIуэ щытыкIэм и Iэужьхэр гъэкIуэдыжыным махуэ бжыгъэ фIэкIа зэрытрамыгъэкIуэдами и гугъу ищIащ.
— Абы къыхэкIыуи, Iуащхьэмахуэ лъапэ зыщызыужь турист-рекреацэ комплексыр тафэм къылъэзыгъэIэс 158-нэ федеральнэ гъуэгур бэIутIэIуншэрэ къызыхуэтыншэу къызэтегъэнэн папщIэ, ахъшэу ихьынур зыхуэдизыр къыщыгъэлъэгъуа программэ убзыхуа нэгъабэ зэхэтлъхьауэ щытащ. Абы текIуэдэну къэдбжащ сом мелард 22-м нэблагъэ, — къыпищащ и псалъэм Бэлэтокъуэм.
КъБР-м и Парламентым и УнафэщIым и къуэдзэ АфэщIагъуэ Михаил хьэщIэр кIэщIу щыгъуазэ ищIащ республикэм и хабзэгъэув IэнатIэм и лэжьыгъэр иужьрей илъэсхэм къриубыдэу зыхуэдам, къыщыхалъхьа жэрдэмхэм ящыщу 4-р федеральнэ мыхьэнэ иIэу къызэралъытам, нэгъуэщIхэми.
УФ-м и Президентым и полномочнэ лIыкIуэу Кавказ Ищхъэрэм щыIэ Матовников Александр, япэу къызрихьэлIа зэIущIэм кърикIуахэр щызэхилъхьэжым, къыхигъэщащ Къэбэрдей-Балъкъэрыр Кавказ Ищхъэрэм и курых щIыналъэу зэрыщытыр.
— А лъэныкъуэмкIи туризмэм зиужьынымкIэ нэхъ шынагъуэншэу щыт щIыналъэхэм хабжэу зэрыхуежьамкIи, республикэм нэгъуэщI и ехъулIэныгъэхэми ущымыгуфIыкIыпIэр иIэкъым. Фи щIыналъэм теухуауэ федеральнэ центрым иIа Iуэху еплъыкIэми зихъуэжу щIидзащ, ди гуапэ зэрыхъунщи. Ар мыбдежым къыщыхэзгъэщмэ нэхъыфIу къэслъытащи, вжызоIэ, — къыпищащ и псалъэм Матовников Александр. — ЕтIуанэрауэ. Мэкъумэш хозяйствэм, псом хуэмыдэжу хадэ гъэкIыным, зэрызыщиужьымкIэ Къэбэрдей-Балъкъэрыр УФ-м и щIыналъэ нэхъ пажэхэм ящыщщ. Ещанэрауэ. Лъэпкъхэм, дин зэхуэмыдэ зезыхьэхэм я зэхущытыкIэ- хэр егъэфIэкIуэнымкIэ республикэр щапхъэфI къэзыгъэлъагъуэхэм хабжэ.
КъБР-м и Iэтащхьэ КIуэкIуэ Юрий Матовников Александр фIыщIэ хуищIащ ди щIыналъэм хужиIа псалъэ гуапэхэм щхьэкIэ.
— Дэ дызэреплъымкIэ, дызэдэIэпыкъумэщ, зым и закъуэ къарукIэ хулъэмыкIым адрейр щыгъуазэ ищIмэщ ди зэхуэдэ Iуэхур — къэралым, Кавказ Ищхъэрэм, ди республикэм я цIыхухэм я псэукIэр нэхъри егъэфIэкIуэныр къыщыдэхъулIэнур, — жиIащ КIуэкIуэ Юрий зэхыхьэм и кIэухым.
УФ-м и Президентым и полномочнэ лIыкIуэу Кавказ Ищхъэрэм щыIэ Матовников Александр а махуэм яIущIащ Къэбэрдей-Балъкъэрым и дин IуэхущIапIэ нэхъыщхьэхэм я унафэщIхэм, Налшык къалэ дэт мэжджытышхуэр, члисэщIэр, «ДыгъафIэ къалэ» сабий-ныбжьыщIэ гъэсапIэр къиплъыхьащ.
КЪУМАХУЭ Аслъэн.
